GPF-lede kry borg ná doodsdreigemente | Maroela Media
Vier lede van 'n gemeenskapspolisiëringsforum (GPF) wat van moord aangekla word, is op borgtog vrygelaat nadat hulle glo in die tronk met die dood gedreig is.
Xolile Bala (57), Sipho Mthali (44), Buntu Kamlana (31) en Thomas Bvutayimhuru (29) is vandeesweek in die Mdantsane-landdroshof in die Oos-Kaap op borgtog van R1 000 elk vrygelaat.
"Die hof het gehoor dat die verdagtes deur ander gevangenes aangerand is. Dit is glo omdat die GPF-lede verantwoordelik is vir dié gevangenes se inhegtenisneming," het Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, gesê.
"Die regter is ook van mening dat dié lede nie 'n wesenlike bedreiging vir die samelewing of 'n vlugrisiko inhou nie."
Die verdagtes het na bewering in Julie vanjaar twee vermeende rowers aangerand waarna een aan sy beserings beswyk het.
Daar word beweer dat Bala, Mthali, Kamlana en Bvutayimhuru na 'n hardewarewinkel in Mdantsane ontbied is nadat daar by die winkel ingebreek is. Die ondersoek het hulle na twee mans, onder wie die veiligheidswag by die winkel, gelei.
"Die vier GPF-lede het glo die beweerde rowers aangerand en gemartel in 'n poging om die goedere wat beroof is, terug te kry. Toe die rowers eindelik erken waar hulle die goedere verkoop het, het die veiligheidswag, Luseko Dyubhele (35), in mekaar gesak en aan sy beserings beswyk," het Ngcakani gesê.